Document ID: 32007D0859

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 22ας Οκτωβρίου 2007
σχετικά με τη σύναψη του πρωτοκόλλου για την τροποποίηση της συμφωνίας συνεργασίας μεταξύ της Ευρωπαϊκής Οικονομικής Κοινότητας και του Βασιλείου της Ταϊλάνδης για την παραγωγή, την εμπορική διάθεση και το εμπόριο μανιόκας
(2007/859/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 παράγραφος 3, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,
την πρόταση της Επιτροπής,
Εκτιμώντας τα ακόλουθα:
(1)
Στις 10 Απριλίου 2006, το Συμβούλιο εξουσιοδότησε την Επιτροπή να προβεί σε διαπραγματεύσεις με σκοπό να εξασφαλιστεί η συμβατότητα της συμφωνίας συνεργασίας μεταξύ της Ευρωπαϊκής Οικονομικής Κοινότητας και του Βασιλείου της Ταϊλάνδης για την παραγωγή, την εμπορική διάθεση και το εμπόριο μανιόκας (1), εφεξής «συμφωνία συνεργασίας», με τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2).
(2)
Οι διαπραγματεύσεις αυτές αποσκοπούσαν στην τροποποίηση του άρθρου 5 της συμφωνίας συνεργασίας, προκειμένου να εναρμονιστεί με τις διατάξεις των άρθρων 308α έως 308γ του κανονισμού (ΕΟΚ) αριθ. 2454/93 (διαχείριση δασμολογικών ποσοστώσεων που προορίζεται για χρήση σύμφωνα με τη χρονολογική σειρά των ημερομηνιών παραλαβής των διασαφήσεων), καθώς και των άρθρων 55 έως 65 του εν λόγω κανονισμού (ειδικές διατάξεις σχετικά με τα πιστοποιητικά καταγωγής για ορισμένα γεωργικά προϊόντα που υπάγονται σε ειδικά καθεστώτα εισαγωγής).
(3)
Η Επιτροπή διεξήγαγε τις διαπραγματεύσεις στο πλαίσιο της εντολής διαπραγμάτευσης που εξέδωσε το Συμβούλιο.
(4)
Η Επιτροπή κατέληξε σε συμφωνία υπό μορφή συμφωνηθέντων πρακτικών με το Βασίλειο της Ταϊλάνδης, ως προμηθευτή προϊόντων υπαγόμενων στους κωδικούς ΣΟ 0714 10 10, 0714 10 91 και 0714 10 99.
(5)
Η εν λόγω συμφωνία υπό μορφή συμφωνηθέντων πρακτικών πρέπει να εγκριθεί από ένα πρωτόκολλο,
ΑΠΟΦΑΣΙΖΕΙ:
Άρθρο 1
1. Το πρωτόκολλο που τροποποιεί τη συμφωνία συνεργασίας μεταξύ της Ευρωπαϊκής Οικονομικής Κοινότητας και του Βασιλείου της Ταϊλάνδης για την παραγωγή, την εμπορική διάθεση και το εμπόριο μανιόκας (εφεξής «πρωτόκολλο») εγκρίνεται εξ ονόματος της Κοινότητας.
2. Το κείμενο του πρωτοκόλλου επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει το πρωτόκολλο, δεσμεύοντας την Κοινότητα.
Άρθρο 3
Στο βαθμό που απαιτείται ώστε να τεθεί σε πλήρη εφαρμογή το πρωτόκολλο από την 1η Ιανουαρίου 2008, η Επιτροπή θεσπίζει τους λεπτομερείς κανόνες εφαρμογής του σύμφωνα με τη διαδικασία του άρθρου 4 παράγραφος 2 της παρούσας απόφασης.
Άρθρο 4
1. Η Επιτροπή επικουρείται από την επιτροπή διαχείρισης των σιτηρών η οποία συστάθηκε βάσει του άρθρου 25 του κανονισμού (ΕΚ) αριθ. 1784/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση της αγοράς σιτηρών (3).
2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (4).
Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.
Άρθρο 5
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 22 Οκτωβρίου 2007.

Labels: 17
5
3
12
18
15